**Изборном већу Филозофског факултета**

**Универзитета у Београду**

Одлуком Изборног већа Филозофског факултета од 22. 02. 2024. године изабрани смо у комисију за припрему реферата о кандидатима за избор у звање ДОЦЕНТА за ужу научну област ИСТОРИЈА ЈУГОСЛАВИЈЕ, са пуним радним временом, на одређено време у трајању од пет година. На конкурс, објављен 06. 03. 2024. године у огласним новинама Националне службе за запошљавање „Послови”, на сајту Филозофског факултета и на сајту Универзитета у Београду, за радно место ДОЦЕНТ, ужа научна област: Историја Југославије, пријавила су се два кандидата: др Александар Ракоњац и Саша Недељковић. Прегледавши конкурсну документацију кандидата, Комисија је установила да колега Саша Недељковић не испуњава услове конкурса, с обзиром на то да није доктор историјских наука. Комисија је такође установила да колега Ракоњац потпуно испуњава услове предвиђене Критеријумима за стицање звања наставника Универзитета у Београду и Правилника о ближим условима за избор наставника и сарадника Филозофског факултета у Београду, на основу чега Изборном већу Филозофског факултета подноси следећи

**И З В Е Ш Т А Ј**

***Биографија***

Др Александар Ракоњац је рођен 9. априла 1990. године у Бајиној Башти. Основну школу и гимназију завршио је у месту рођења, а потом је 2009. уписао студије историје на Филозофском факултету Универзитета у Београду које је завршио је 2014. године с просечном оценом 9,81. Његов дипломски рад под насловом „Почеци командно-планске привреде у Југославији 1946. године“ (ментор: проф. др Љубодраг Димић) је на конкурсу издавачке куће „Архипелаг“ и „Centrа za liberalno-demokratske studije“ награђен као најбољи рад из области економске историје Балкана. Исте године, уписао је мастер студије на Катедри за историју Југославије Филозофског факултета у Београду, које је завршио 2015. године с просечном оценом 10, успешно одбранивши рад под насловом „Обнова и изградња Југославије (1944−1947) – индустрија и рударство“. Током 2015. године био је стипендиста Фонда за младе таленте Министарства омладине и спорта Републике Србије „Доситеја“, а од 2016. до 2018. године стипендиста-докторанд Министарства просвете, науке и технолошког развоја Републике Србије, ангажован на пројекту „Срби и Србија у југословенском и међународном контексту: унутрашњи развитак и положај у европској/светској заједници“ Института за новију историју Србије. Од маја 2018. године запослен је на Институту за новију историју Србије. Докторску дисертацију на тему *Индустријализација Југославије – Планови и пракса (1947−1952)*, под менторством проф. др Љубодрага Димића одбранио је 9. новембра 2021. године на Филозофском факултету у Београду. У звање научног сарадника изабран је 2022. године. Учествовао је на више научних конференција у земљи и иностранству. Области његовог стручног интересовања везане су за привредну и друштвену историју Србије и Југославије.

***Научно-истраживачки рад***

Др Александар Ракоњац је током досадашњег научног истраживања објавио већи број радова, различитог обима и карактера, изневши стечена сазнања у научним расправама, чланцима и енциклопедијским одредницама, као самосталан истраживач и тимски сарадник. Његове расправе и чланци објављивани су у најзначајнијим националним, а потом и у часописима и зборницима међународног значаја.

Научној јавности се представио својим првим радом „Почеци привредног планирања у Југославији 1946. године – идеје, организација и институционализација“ (*Токови историје*, 2/2016, стр. 151−176) у коме су приказане нормативне и организационе основе командно-планског привредног система. Корпусу његових радова који се односе на различите аспекте друштвеног и економског преображаја послератног југословенског друштва припада и чланак „Комунистичка партија Југославије, међународне околности и конфискација имовине окупатора и његових сарадника као мера револуционарног преображаја друштва (1944‒1945)“, у: *Други светски рат 75 година касније*, Том 2, ур. Далибор Денда, Бојан Б. Димитријевић и Дмитар Тасић (Београд, Бања Лука: Институт за стратегијска истраживања, Институт за новију историју Србије, Институт за савремену историју & Универзитет Бања Лука, 2021), стр. 279²‒297. Питања везана за напоре југословенских власти на плану осигурања прехрамбене стабилности Југославије по завршетку Другог светског рата анализирао је у раду „Исхрана становника Југославије у периоду обнове земље (1945−1947)“ (*Зборник Матице српске за историју*, 94, 2016, стр.73−89).

Важан сегмент истраживачких напора колеге Ракоњца тиче се истраживања сложене проблематике изградње послератне југословенске индустрије. Обнова индустрије као кључни сегмент краткорочних пројекција усвајања совјетског командно-планског привредног модела у југословенским условима предмет је рада „Obnova jugoslovenske industrije 1944‒1947.: ideje, planovi, praksa“ (*Istorija 20. veka*, 2/2018, str. 87−100), док је процес изградње југословенске моторне индустрије током спровођења убрзане индустријализације југословенског друштва у периоду спровођења Првог петогодишњег плана био тема рада „Između transfera tehnologija i domaćih rešenja: Izgradnja motorne industrije u Jugoslaviji (1945−1952)“ (*Istorija 20. veka*, 2/2022, str. 405–422). Постанак, развој и нестанак макроекономског планирања у привреди током ране етапе југословенског социјализма представљали су централни истраживачки проблем рада „Uspon i pad komandno-planske privrede u Jugoslaviji (1947−1951)“ (*Prispevki za novejšo zgodovino*, LXII, 2/2022, str. 155−174). У расправи „Да ли су остварени главни циљеви Петолетке? Прилог проучавању развоја тешке индустрије у Југославији (1947−1952)“ (*Токови историје*, 1/2023, стр. 93–119) показано је да је продукција низа нових производа, који претходно нису продуковани у земљи, сведочила о великом напору целокупне земље да се привредна структура трансформише у кратком року, што је у пракси потврђено резултатима оствареним током шест година спровођења Првог петогодишњег плана који су поставили основу за убрзани раст југословенске привреде 50-их година ХХ века. Транзициони пут југословенске привреде, од ликвидација наслеђених привредних структура оличених у малим предузећима, преко усвајања совјетског модела корпоративизма до креирања нових структура обликованих по кооперативном моделу и потом устројства привреде на принципима радничког самоуправљања, анализирани су у раду „Privreda kao veliki ekonomski sistem: Uspostavljanje složenih korporativnih formi organizacije i upravljanja u jugoslovenskoj privredi (1945−1950)“ (*Annales*, Series Historia et Sociologia, 33, 1/2023, str. 125‒140).

Посебан аспект истраживачког рада Александра Ракоњца везан је за економске односе Југославије и земаља „народне демократије“ током првих послератних година. Процес успостављања економских веза између Југославије и источноевропских земаља окупљених око Совјетског Савеза, као саставни део свеобухватних напора послератних власти у циљу обнове ратом разорене земље и истовременог политичког, војног, културног и економског ослањања на СССР, представљен је у раду „Обнова старих и успостављање нових трговинских односа (1945−1947) – Југославија, СССР и државе ’народне демократије’“ (*Токови историје*, 1/2018, стр. 55−79). Недостатак сопствених искустава управљања, као главни узрок ослањања југословенских комуниста на помоћ и искуства Совјетског Савеза, најближег савезника и идејног покровитеља, а следствено томе и усвајање принципа совјетске командно-планске економије као обрасца према коме је југословенски партијски и државни врх пре краја рата започео да преобликује привреду, увођење у југословенску економију практичних мера, попут норме и категоризација рада, организација рада на научним основама и „социјалистичког такмичења“ у циљу оптималније поделе рада и постизања прогресивно веће продуктивности, темељно су изложени у раду „Имплементација совјетских економских метода у југословенску привреду: индустрија и рударство (1945−1947)“ (*Токови историје*, 2/2021, стр. 65−86). Економски односи између Југославије и Пољске као саставни део свеукупног економског зближавања Југославије са земљама „народне демократије“ посматрани су у раду „Između velikih političkih želja i realnih ekonomskih mogućnosti: Jugoslovensko-poljski privredni odnosi (1945−1949)“, у: *Jugoslavija i Poljska: Veze i međusobni odnosi u XX veku*, ur. Bojan B. Dimitrijević, Andrzej Zaćmiński, Nebojša Stambolija, (Beograd, Bidgošć: ISI & Istorijski fakultet Kazimira Velikog, 2022, str. 241−254).

Најзначајније научно дело Александра Ракоњца представља његова докторска дисертације *Индустријализација Југославије (1947‒1952). Планови и пракса*, настала на богатим и разноврсним архивским изворима, похрањеним у Архиву Југославије (55 фондова и збирки), Дипломатском архиву Министарства спољних послова Републике Србије, Државном архиву Србије (5), Архиву Народне банке Србије, Историјском архиву града Београда (6) и Државном архиву Републике Словеније (4). У питању је више десетина обимних архивских фондова, збирки и легата, чији разноврсним садржаји истраживачу пружају могућност да свестрано сагледа и целовито обради све кључне аспекте теме посвећене процесу индустријализације Југославије. Осим тога, колега Ракоњац је део сазнања црпео из објављених извора (33 наслова), посебно оних насталих радом законодавних тела, привредних институција, дипломатских служби, партијских тела и статистичких уреда. Сазнања које пружају архивски и објављени извори обогаћена су садржајима из штампе и периодике (15 наслова), мемоаристике (30), те историографске, економске, правне и политиколошке литературе, као и публицистике (267), на више светских језика.

Осим предговора, уводног дела и закључка, структуру докторске дисертације „Индустријализација Југославије (1947‒1952). Планови и пракса” чине четири громадна поглавља. У предговору докторске дисертације колега Ракоњац се критички одредио према теми, коришћеним изворима и литератури, методолошком приступу обради теме и структури докторске тезе. У том делу текста указано је на значај истраживања теме о плановима и пракси индустријализације у Југославији (1947‒1952). У обимном уводном делу рада извршена је анализа унутрашњеполитичких и спољнополитичких прилика, које су најдиректније утицале на процес индустријализације у Југославији. Прво поглавље докторске дисертације, „Командно-плански привредни систем”, посвећено је анализи идејних узора који су одредили почетну фазу изградње привредног система у Југославији (од Маркса, до командно-планске привреде у СССР-у). У другом поглављу докторске дисертације, „Сировинска и енергетска база индустријализације”, презентовани су планови и развој рударства и енергетике. Треће поглавље докторске дисертације колеге Ракоњца, „Индустријализација по совјетском моделу – планови и пракса”, посвећено је анализи имплементирања совјетских искустава у планове развоја Југославије на једнојстрана, а свакодневној пракси југословенских комуниста у планирању целокупне производње на другој страни. Докторску дисертацију колеге Александра Ракоњца засвођује поглавље под насловом „Функционисање индустрије“, у коме су изложени истраживачки резултати који говоре о изградњи државне привреде по совјетском узору, организацији управљања привредом, организационој структури предузећа, категорисању предузећа у зависности од њиховог општедржавног значаја, кадровској политици, броју запослених по индустријским гранама и годинама. У закључку докторске дисертације систематично су изложени истраживачки резултати до којих је кандидат досегао.

Сазнајно нова, целовита и мисаоно кохерентна, теоријски утемељена и фактографски богата, докторска дисертација Александра Ракоњца тематски и садржајно доприноси проширивању постојећих и освајању нових поузданих знања о кључним политичким, идеолошким и економским процесима, хронолошки везаним годинама реализације Првог петогодишњег плана. Из тога проистиче и њен кључни научни допринос: боље разумевање утицаја политике и идеологије на економски, а тиме и општи развој југословенске државе и друштва.

***Саопштења и радови са научних скупова***

Др Александар Ракоњац је учествовао на четири научна скупа у Србији: „Друштвене науке пред изазовима савременог друштва“ (Ниш, 2017), „80 година од избијања Другог светског рата на простору Југославије и страдања града Крагујевца“ (Крагујевац, 2018), „Место и улога друштвено-хуманистичких наука у савременом свету“ (Ниш, 2018) и „Савремено друштво и наука“ (Ниш, 2019). Проширена саопштења са њих објављена су у домаћим зборницима радова.

На конференцији „Друштвене науке пред изазовима савременог друштва“ одржаној у Нишу 2017. године изнео је саопштење о корпоративизацији индустрије, коју су као саставни део радикалних економских промена одмах после ослобођења земље почеле да спроводе нове комунистичке власти. Његов чланак штампан је потом у зборнику са конференције „Почеци корпоративизације државног сектора индустрије у Југославији (1945–1947)“, у: *Друштвене науке пред изазовима савременог друштва*, НИСУН 6, I, (Ниш: ФФУН, 2017), стр. 165−178.

Учествујући на конференцији организованој од стране Филозофског факултета у Нишу 2018. изложио је анализу покушаја транзиције ка привредном планирању током 1946. године засновану на идеји планирања у привреди ка којој су југословенски комунисти тежили угледајући се на искуства СССР-а. Рад је објављен у зборнику радова с конференције: „Покушај транзиције ка планирању у привреди – једногодишњи план производње индустрије и рударства за 1946. годину“, у: *Место и улога друштвено-хуманистичких наука у савременом свету*, НИСУН 7, II, (Ниш: ФФУН, 2018), стр. 173−183.

Почеци национализације крупних индустријских предузећа у послератној Југославији као чврст искорак југословенских комуниста ка конфронтацији с носиоцима крупног капитала у земљи и елиминацији пресудних страних утицаја у југословенској економији представљени су на конференцији „Савремено друштво и наука“, коју је 2019. године у Нишу организовао Филозофски факултет. Рад је објављен у зборнику радова с конференције „Почеци национализације у Југославији – конфронтација комунистичких власти са крупним капиталистима током 1945. године“, у: *Савремено друштво и наука*, НИСУН 8, I, (Ниш: ФФУН, 2019), стр. 293−303.

Значај југословенских рудника за немачку ратну економију током Другог светског рата представљен је на конференцији „80 година од избијања Другог светског рата на простору Југославије и страдања града Крагујевца“, коју су 2021. године у Крагујевцу организовали Центар за научноистраживачки рад Српске академије наука и уметности и Универзитета у Крагујевцу и Институт за новију историју Србије. Рад је објављен у зборнику радова са конференције: „Стратешки значај југословенских рудника метала у немачкој ратној привреди (1941‒1945)“, у: *80 година од избијања Другог светског рата на простору Југославије и страдања града Крагујевца*, ур. Дмитар Тасић и Лела Вујошевић (Крагујевац, Београд: Центар за научноистраживачки рад Српске академије наука и уметности и Универзитета у Крагујевцу и Институт за новију историју Србије, 2021, стр. 383−402).

***Досадашњи педагошки рад***

С обзиром на то да је запослен у научном институту, др Александар Ракоњац није могао да стекне академско педагошко искуство. У складу с правилима Универзитета у Београду одржао је јавно приступно предавање (прилог: Записник о приступном предавању).

***Елементи за оцену педагошког рада***

Др Александар Ракоњац је своје приступно предавање на тему: *Изградња социјалистичке привреде у Југославији 1945‒1952. године* одржао 13. маја 2024. године, у сали 512 на Филозофском факултету, пред Комисијом коју је именовао проф. др Данијел Синани, декан Филозофског факултета. Вреднујући припрему предавања, његову структуру, излагање кандидата и друге дидактичко-методичке аспекте, Комисија је приступно предавање оценила позитивно (просечна оцена 5,00).

***Остали изборни услови***

Др Александар Ракоњац испуњава и остале изборне услове прописане за избор у звање доцента. У оквиру Института за новију историју Србије био је сарадник на пројекту „Срби и Србија у југославенском и међународном контексту: унутрашњи развитак и положај у европској/светској заједници“ (47027), финансираном од стране Министарства просвете, науке и технолошког развоја Републике Србије (2016‒2019), као и сарадник на пројекту „Yugoslavia’s Comparative Historical Experience with the Policies of Alliance-making and Neutrality/Non-Alignment“ (6062589) у оквиру програма PROMIS Фонда за науку Републике Србије (2021‒2022). Сарадник је на пројекту САНУ и Матице српске у писању одредница за *Српску енциклопедију* (2022–2024). Тренутно је сарадник на билатералном пројекту „Хуманитарност у српско-словеначким односима у ХХ веку“, финансираном од стране Министарства просвете, науке и технолошког развоја Републике Србије и Јавне агенције за истраживачку делатност Републике Словеније (2023‒2025), чији је носилац са српске стране Катедра за историју Југославије Филозофског факултета у Београду.

Добитник је награде за најбољи рад из економске историје Балкана за 2015. годину, коју додељују издавачка кућа „Архипелаг“ и „Centar za liberalno-demokratske studije“. Био је секретар редакције тематског зборника радова *Нови хоризонти спољне политике Југославије ‒ Балкан, Европа, свет*, који је 2023. године објавио Институт за новију историју Србије.

***Закључно мишљење и предлог Комисије***

Комисија констатује да су се на расписани конкурс за наставника у звању доцента за ужу научну област ИСТОРИЈА ЈУГОСЛАВИЈЕ, с пуним радним временом, на одређено време у трајању од пет година пријавила двојица кандидата: др Александар Ракоњац, научни сарадник у Институту за новију историју Србије и Саша Недељковић. Прегледавши конкурсну документацију кандидата, Комисија је установила да колега Саша Недељковић не испуњава услове конкурса, с обзиром на то да није доктор историјских наука.

Осим докторске дисертације *Индустријализација Југославије – Планови и пракса (1947−1952)*, одбрањене 2021. године на Филозофском факултету у Београду, др Александар Ракоњац објавио је 13 научних радова. Посматрано по категоријама, два рада објавио је у категорији М51, по три рада у категоријама М23 и М24, један рад у категорији М22 и четири рада у категорији М63. Његови радови публиковани су у високорангираним часописима и зборницима радова. Тематски превасходно припадају историји економских и привредних структура социјалистичке Југославије током првих послератних година, успостављања механизама социјалистичке привреде у југословенским условима, изградње тешке индустрије социјалистичјког типа и економских веза социјалистичке Југославије са земљама „народне демократије“. Сви његови радови настали су на основу проверљивих историјских извора, пронађених у архивима у Србији и Словенији, и богате историографске и мемоарско-дневничке литературе, објављене на више језика, уз обиман и убедљив научни апарат. Кандидат остварује веома успешну сарадњу са научним и високим школским установама у иностранству, а испуњава и друге услове предвиђене за избор у звање доцента: био је сарадник на више научних пројеката и награђиван је престижном наградом за свој научно-истраживачки рад. Његово приступно предавање оцењено је највишим оценама, потврђујући да је талентован предавач.

Узимајући у обзир све наведено, Комисија закључује да др Александар Ракоњац испуњава све опште, обавезне и изборне услове за звање доцента, као и да га за то препоручују његов научно-истраживачки рад, ширина научних интересовања, учешће на националним и међународним научним скуповима и друге научне и стручне активности. Комисија је отуд слободна да Изборном већу Филозофског факултета предложи да др Александра Ракоњца изабере у звање **доцента** за ужу научну област Историја Југославије, с пуним радним временом на одређено време у трајању од пет година.

С поштовањем,

Београд,15. мај 2024. године Комисија:

Академик Љубодраг Димић

Др Мира Радојевић, редовни професор

Филозофски факултет у Београду, дописни члан САНУ

Др Александар Животић, редовни професор

Филозофски факултет у Београду

Др Зоран Јањетовић, научни саветник

Институт за новију историју Србије, Београд

Др Срђан Мићић, доцент

Филозофски факултет у Београду